A4-0049/98

Ψήφισμα σχετικά με τη στάση της Επιτροπής σε ό,τι αφορά τις πιθανολογούμενες απάτες και παρατυπίες στον τομέα του Τουρισμού

Το Ευρωπαΐκό Κοινοβούλιο,

- έχοντας υπόψη τα άρθρα 138Γ και 206 της Συνθήκης ΕΚ,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A4-0049/98),

1. συμπεραίνει τα εξής:

α) Ενημέρωση του Κοινοβουλίου

Μετά τις πρώτες ανησυχίες που εκφράσθηκαν το 1989 σχετικά με τις πιθανές απάτες και τη διαφθορά στο πλαίσιο της αρμόδιας για τον τουρισμό μονάδας, η Επιτροπή απέκρυψε σχετικές πληροφορίες από το Κοινοβούλιο και, κρίνοντας από τις εκθέσεις του Ελεγκτικού Συνεδρίου, το ενημέρωσε μόνο μετά από αδικαιολόγητες καθυστερήσεις και, μερικές φορές, του παραχώρησε παραπλανητικές πληροφορίες.

β) Μέτρα που ελήφθησαν κατά μεμονωμένων ατόμων

Η Επιτροπή καθυστέρησε στη λήψη πειθαρχικών μέτρων κατά του συγκεκριμένου προσωπικού της, ενώ δεν έχει αναλάβει έως σήμερα καμία δράση σε ό,τι αφορά τους ιεραρχικά ανώτερους υπαλλήλους που ευθύνονται για τη διαχείριση της μονάδας. Όλες οι εσωτερικές έρευνες διεξήχθησαν από φορείς οι οποίοι απολογούνται στη διοίκηση της Επιτροπής. Η Επιτροπή δεν ενημέρωσε ποτέ από μόνη της τις αντίστοιχες δικαστικές αρχές για τις υποψίες της σε ό,τι αφορά ενδεχόμενα ποινικά παραπτώματα από το προσωπικό της, ενώ σε πολλές περιπτώσεις καθυστέρησε τη διαδικασία των ποινικών ερευνών αρνούμενη να συμμορφωθεί με τα αιτήματα για την άρση της επίσημης ασυλίας.

γ) Διοικητική πρακτική

Οι πρακτικές, οι κανόνες και οι διαδικασίες που διέπουν τη διαχείριση των άμεσων δαπανών, ιδιαίτερα όσον αφορά την υποβολή προσφοράς για μειοδοτικούς διαγωνισμούς, είναι πολύ χαλαρές και ανεπαρκείς, ενώ σε πολλές περιπτώσεις δεν εφαρμόζονται σωστά. Διοικητικές πρακτικές οι οποίες ήσαν γνωστές ως μη ικανοποιητικές και ακατάλληλες, γινόντουσαν ανεκτές για μακρά χρονική περίοδο από τους διευθυντές της Επιτροπής σε όλα τα επίπεδα, έως ότου έγιναν γνωστές στο ευρύτερο κοινό.

δ) Αξιοπιστία και ευθύνη

Η ευθύνη της Επιτροπής τόσο προς τις πολιτικές όσο και τις δικαστικές αρχές δεν είναι εγγυημένη ούτε εκτελεστέα. Η εξουσία απαλλαγής που διαθέτει το Κοινοβούλιο υπονομεύεται από το γεγονός ότι δεν καθίσταται δυνατή η συλλογή των πληροφοριών που απαιτούνται, ενώ η αρχή της επίσημης ασυλίας μπορεί να χρησιμοποιηθεί για να αποθαρρύνει έρευνες των δικαστικών αρχών. Υπό τις προϋποθέσεις αυτές, η αξιοπιστία των ευρωπαΐκών οργάνων έχει υποσκαφθεί σημαντικά, χωρίς να μπορεί να αποκατασταθεί η εμπιστοσύνη του κοινού, εκτός εάν καταστεί δυνατή, και πρακτικά, η απόδοση της σχετικής ευθύνης.

ε) Διεξαγωγή των ερευνών

Οι έρευνες που αφορούσαν γεγονότα τα οποία συνέβησαν σε πολλά κράτη μέλη, διεξήχθησαν υπό κακές συνθήκες όσον αφορά τον συντονισμό μεταξύ των εθνικών υπηρεσιών. Η Επιτροπή δεν μπόρεσε να εξασφαλίσει τον εν λόγω συντονισμό και δεν πρότεινε μεταρρυθμίσεις που θα της επέτρεπαν να διαδραματίσει προεξάρχοντα ρόλο στις εν λόγω έρευνες.

2. θεωρεί απαραίτητο να εξετασθούν οι λόγοι για τους οποίους ούτε το Ευρωπαΐκό Κοινοβούλιο, αλλά ούτε και οι δικαστικές αρχές των κρατών μελών κατάφεραν να κάνουν την Επιτροπή να απολογηθεί για τις πράξεις των υπαλλήλων της. Πιστεύει περαιτέρω ότι απαιτείται η διεξαγωγή μεταρρυθμίσεων με στόχο τη βελτίωση της διοίκησης της Επιτροπής 7 λαμβάνοντας υπόψη τα τέσσερα προαναφερθέντα προβλήματα που παρεμποδίζουν την ορθή λειτουργία των μηχανισμών δημοκρατικής και νομικής ευθύνης της Επιτροπής, προτείνει τη σύναψη Διοργανικής Συμφωνίας, βάσει της οποίας η Επιτροπή θα έχει τις ίδιες υποχρεώσεις απέναντι στην Επιτροπή Ελέγχου του Προϋπολογισμού του Ευρωπαΐκού Κοινοβουλίου με εκείνες που έχει σήμερα απέναντι σε μία Εξεταστική Επιτροπή.

3. εκφράζει τη λύπη του διότι οι παρατεταμένες έρευνες και ανακρίσεις για τις καταγγελλόμενες εγκληματικές δραστηριότητες που σημειώθηκαν στη μονάδα τουρισμού της Ευρωπαΐκής Επιτροπής είχαν δυσμενείς επιπτώσεις στον τουρισμό συνολικά και στην πορεία των κοινοτικών δραστηριοτήτων στον εν λόγω τομέα.

4. ζητεί, συνεπώς, να ληφθούν τα ακόλουθα μέτρα

α) Τακτική υποβολή από πλευράς της Επιτροπής προς το Ευρωπαΐκό Κοινοβούλιο, με άμεση ισχύ, των εξής πληροφοριών:

- καταλόγου όλων των εσωτερικών ερευνών που διεξάγονται επί του παρόντος σχετικά με πιθανολογούμενες απάτες ή διαφθορά από πλευράς των υπαλλήλων των ευρωπαΐκών οργάνων,

- καταλόγου με όλους τους σχετικούς λογιστικούς ελέγχους που διεξήχθησαν από τη γενική διεύθυνση οικονομικού ελέγχου.

β) Δεν θα πρέπει να χορηγηθεί απαλλαγή για το 1996 έως ότου οι συγκεκριμένες πληροφορίες διαβιβαστούν, υπό αποδεκτή μορφή, στο Κοινοβούλιο και έως ότου η Επιτροπή λάβει τα μέτρα που θα εγγυώνται ότι κάθε περίπτωση υποψίας για απάτες, διαφθορά ή άλλο αδίκημα στο οποίο εμπλέκονται υπάλληλοι θα διαβιβάζεται αυτόματα και χωρίς καθυστέρηση στις εθνικές αρχές.

5. αναθέτει στην Επιτροπή Ελέγχου του Προϋπολογισμού να υποβάλει προτάσεις για τη μεταρρύθμιση των δομών της και των διαδικασιών, ώστε να ληφθεί υπόψη η αυξανόμενη σημασία των καθηκόντων της και να διασφαλιστεί ο πλήρης και αποτελεσματικός έλεγχος των δαπανών του προϋπολογισμού της ΕΕ από το Ευρωπαΐκό Κοινοβούλιο.

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και το Ελεγκτικό Συνέδριο.